Židovský cintorín stredobodom turistov
Prvá mimo turistická aktivita KST turistického oddielu KOS Rimavská dolina v tomto roku sa konala v sobotu, 11. apríla, kedy 17 jeho členov, aj napriek populárnej masovke Off Road, dalo prednosť nezvyčajnej brigáde.
Jej cieľom bolo skrášlenie židovského cintorína pri Tisovci. Bol to len taký spontánny novoročný nápad ľudí, ktorí chodia do prírody a radi si urobia prechádzku aj okolo cintorína, k bývalému tunelu, až na Dielik. Veď aj tento cintorín je takou malou súčasťou Tisovca, tak prečo ju trocha neupraviť a nedať jej krajší vzhľad?
A tak sme sa pustili v spomínaný deň do hrabania roky popadaného lístia, opiľovania konárov zasahujúcich do areálu cintorína a čistenia krásnych náhrobných kameňov /škoda, že niektorých, rukami vandalov vyvrátených/. Robota nám išla v príjemnom počasí a s dobrou náladou pekne od ruky. Po dobre vykonanej práci sme si všetci opiekli zaslúžené klobásky a zaspomínali na ľudí, ktorí tiež niekedy žili v našom mestečku a boli súčasťou Tisovca.
Myslím, že to bola veľmi vydarená akcia a vďaka patrí všetkým, ktorí sa jej zúčastnili. O to viac sa cení to, že všetci tí sedemnásti turisti sem prišli dobrovoľne, z vlastnej iniciatívy. Len tak. Pre dobrý pocit. A pomôcť dobrej veci a skrášliť ďalší kúsok prírody. Nielen pre seba, občanov mesta, ale aj pre turistov, ktorí sem zavítajú, alebo prejdú popri tomto magickom mieste. Chceli by sme totiž v ďalšej etape smerovkami a značkami viac spropagovať trasu okolo cintorína na Dielik, aby turisti nemuseli absolvovať tú nebezpečnejšiu, vyznačenú po štátnej ceste. A možno aj novú lavičku cez potok by to chcelo. Pousilujeme sa ešte.
Len dva dni po prvej brigáde sa konala ďalšia. Jej náplňou bolo osadenie samorastu, ktorý čakal po dvoch náteroch na svoj deň už od jesene. Svoje miesto tak má od 13. apríla pri križovatke medzi SOŠ a Zdravotným strediskom. Bude slúžiť ako miestny turistický smerovník.
No a keďže sme odštartovali tohtoročnú brigádnicku činnosť v židovskom cintoríne, nemohli sme si tu nevšimnúť aj množstvo odpadu, ktorým častujú breh nad potokom pod štátnou cestou, niektorí občania mysliac si, že je to asi smetisko. Padla tu vtedy spoločná dohoda, že to nemôžeme nechať len tak a ešte sem treba prísť a odpad vyzbierať. Je potešiteľné a chvályhodné, že iniciatívy sa po našej výzve chopili ôsmaci z našej Základnej školy pod vedením pani učiteľky a členky oddielu Mirky Kochanovej a už v pondelok, 20. apríla sa v rámci akcie Deň zeme zúčastnili na brigáde, kde celý úsek od Šťavice, až po židovský cintorín vyčistili. Vyzbieraný odpad tak skončil v 18!!!!! vreciach. Ďakujeme.
Začali sme zostra a s elánom. Načo čakať? Takých, čo stále na niečo čakajú je medzi nami aj tak už dosť. Nebolo treba prikázať. Stačí vždy len chcieť. A vtedy sa aj robí s väčšou chuťou.
Škoda, že nie je viac takých, čo nečakajú, ale konajú. K tisovskému koloritu však už akosi patrí viac kritizovať, ako niečo urobiť. Je to jednoduchšie.
Ďakujeme všetkým, ktorým nieje ľahostajné naše mesto a príroda v jeho okolí.
Kto bude chcieť prispieť, bude možností dosť. Tento rok napríklad potrebujú nové nátery aj informačné panely na Náučnom chodníku Trstie. Stačí u predsedu oddielu nafasovať farbu a spojiť tak príjemné s užitočným.
Za TO KOS Rimavská dolina: Ingrid Guzmová a Dušan Kojnok
Fotogaléria k článku: TU